Document ID: /roh_data/filtered/fineweb-2-filterrobots_roh.jsonl.gz/42351

Ils dus trens èn collidads ier en il nord da la citad sidtaliana Bari. Dapi lura lavuran las forzas da salvament sin il lieu da la disgrazia.
Almain 27 persunas moran, passa 50 èn blessadas ed autras anc serradas en en ils vracs
Enfin uss discurran las autoritads dad almain 27 persunas mortas. Passa 50 persunas èn vegnidas blessadas, cunzunt da quellas che sesivan en ils emprims dus vaguns dals trens. Quantas ch'èn anc serradas en tranter ils vaguns destruids n'è anc betg cler. A bord erian cunzunt pendularis e students da l'universitad.
Motiv per l'accident anc betg enconuschent
Sche la disgrazia è capitada pervi dad in defect tecnic u per sbagl uman n'è anc betg enconuschent. Il primminister talian Matteo Renzi ha empermess che la disgrazia vegnia sclerida cumplettamain.
Sin maletgs da televisiun èsi da vesair co ils dus trens en cumplettamain encugnads in en l’auter. Intgins vaguns èn destruids totalmain.
L'accident è capità sin il traject tranter Corato e Andria nua ch'i dat be in sulet binari.
RR novitads 14:00 / 15:00 / 20:00 / 23:00 / 06:00